Die wêreld in foto’s – 14 Augustus 2018Foto’s bied ŉ blik op die wêreld wat nie noodwendig in woorde beskryf kan word nie. Beleef al die nuusgebeure, een foto op ŉ slag. Skoolkinders hang Dinsdag linte met wense vir die hereniging van Noord- en Suid-Korea aan ’n draadheining by die Imjingak-paviljoen in Paju naby die grens tussen dié twee lande. Die twee lande het Maandag aangekondig dat die Noord-Koreaanse leier, Kim Jong-oen, en die Suid-Koreaanse president, Moon Jae-in, volgende maand in Pyongyang sal vergader. (Foto: Ahn Young-joon, AP) Andy Chan, stigter van die Hongkongse nasionale party, praat Dinsdag tydens ŉ middagete by die klub vir buitelandse korrespondente in Hongkong. Die Chinese regering het dié klub versoek om Chan se optrede te kanselleer wat talle vrae laat ontstaan omtrent Beijing se uitbreiding van beperkings in dié voormalige Britse kolonie. (Foto: Paul Yeung, AP) ŉ Student klap hande tydens ŉ onthaal ter viering van die 71ste onafhanklikheidsdag in Karatsji, Pakistan. Pakistani’s het hul onafhanklikheid van die Britse koloniale heerskappy in 1947 ontvang. (Foto: Shakil Adil, AP) Mense loop Dinsdag tussen grafte in die gedenksentrum van Potocari naby Srebrenica, 150 km noordoos van Sarajevo in Bosnië. Die leier van die Serwiërs in Bosnië het die dood van sowat 8 000 Bosniese Moslems in Srebrenica tydens die oorlog in 1995 geminimaliseer en gevra vir die heropening van ŉ ondersoek na die ergste bloedbad in Europa sedert die Tweede Wêreldoorlog. (Foto: Darko Vojinovic, AP) ŉ Besoeker neem Dinsdag ’n blaaskans op ’n warm dag by die Cheonggye-stroom in die middel van Seoel in Suid-Korea. Die Suid-Koreaanse meteorologiese administrasie het onlangs ŉ waarskuwing uitgereik oor ’n moontlike hittegolf in Seoel en ander stede. (Foto: Lee Jin-man, AP)